《道州途中即事》
唐代·吕温

零桂佳山水，荥阳旧自同。经途看不暇，遇境说难穷。

叠嶂青时合，澄湘漫处空。舟移明镜里，路入画屏中。

岩壑千家接，松萝一径通。渔烟生缥缈，犬吠隔笼葱。

戏鸟留馀翠，幽花吝晚红。光翻沙濑日，香散橘园风。

信美非吾土，分忧属贱躬。守愚资地僻，恤隐望年丰。

且保心能静，那求政必工。课终如免戾，归养洛城东。

作者简介：吕温（771～811） 字和叔，又字化光，唐河中（今永济市）人。德宗贞元十四年（798）进士，次年又中博学宏词科，授集贤殿校书郎。贞元十九年（803），得王叔文推荐任左拾遗。贞元二十年夏，以侍御史为入蕃副使，在吐蕃滞留经年。顺宗即位，王叔文用事，他因在蕃中，未能参与“永贞革新”。永贞元年 (805)秋，使还，转户部员外郎。历司封员外郎、刑部郎中。元和三年 (808)秋，因与宰相李吉甫有隙，贬道州刺史，后徙衡州，甚有政声，世称“吕衡州”。